Kyk hoe lyk dié 73-jarige nóú!Joan MacDonald (Foto: TrainWithJoan/Instagram) ŉ 73-jarige vrou van Kanada lyk glad nie soos wat jy dalk sou verwag van iemand van haar ouderdom nie. Joan MacDonald het altyd met oortollige gewig gesukkel en was op medikasie vir hoë bloeddruk, cholesterol en sooibrand – tot sy haar leefstyl verander het. Drie jaar gelede het die 1,61 meter lange Joan ongeveer 89 kg geweeg. Sy is nou 22 kg ligter en het baie spiere bygekry danksy haar nuwe liefde vir die gimnasium. Joan sê sy het drie jaar gelede nog gesukkel met erge artritis, geswelde enkels en kon byna nie trappe op of af loop nie. “Ek was moeg, emosioneel en het verandering dringend nodig gehad. Klink dit vir jou bekend?” Joan se dogter Michelle het haar op ŉ dag in trane genader. “Sy het gesê ek moet ŉ verandering maak. As ek sou voortgaan op dié paadjie, sou my gesondheid net verder agteruitgaan en ek sou waarskynlik nog meer medikasie moet gebruik. Sy het aangebied dat ek saam met haar moet begin oefen.” Joan het by ŉ aanlyn groep vir vroue aangesluit wat almal daaraan werk om hul gewoontes te verbreek en hulself op die beste manier moontlik te versorg. “Met die ondersteuning en hulp van Michelle en die span het ek my lewe 180 grade omgekeer. Ek het selfs vir die eerste keer geleer hoe om ŉ iPhone te gebruik! Ek het my gimnasium-lidmaatskap hernu, ŉ kosskaal en maatband gekoop en begin werk. “Dit was ongelooflike harde werk, maar ek het nooit opgegee nie. My leuse was: ‘Ek gee nie om of die verandering stadig is nie. Ek gaan net my eie tempo volg en hierdie keer gaan die verandering vir die res van my lewe wees.’ Ek het dit regtig bedoel. Soos wat die maande verbygegaan het, het ek ŉ verandering begin sien. My gewig en die sentimeters het ​begin afval. Ek het al hoe meer vertroue in die gimnasium gehad. Ons het mekaar almal aangemoedig.” Joan sê dis nou drie jaar later en sy is ŉ ander vrou. “Ek weet hoe om gebalanseerde maaltye voor te berei. Ek weet hoe om met vertroue in die gimnasium te beweeg. Ek is dol daaroor om met ander vroue en mans te gesels wat ook ŉ gesonder leefstyl kies. Ek het ŉ nuwe leefstyl wat my toelaat om ander te help en aan te moedig om dieselfde te doen. ​ “As jy ook wil verander kan ek jou waarborg dis nie maklik nie, maar dis alles die moeite werd. Ek hoop my storie gee vir jou die vertroue dat jy ook kan verander! As ek dit kan doen, kan jy dit ook doen.”​ Volg Joan op Instagram, Facebook en YouTube.